open-index/open-wikipedia-markdown huggingface dataset:
הדוויג אלאונורה מהולשטיין-גוטורפ

**הדוויג אלאונורה מהולשטיין-גוטורפ** (בגרמנית: **Hedwig Eleonora von Schleswig-Holstein-Gottorf**; 23 באוקטובר 1636 - 24 בנובמבר 1715), הייתה אשתו של קרל העשירי גוסטב, מלך שוודיה, ושימשה למעשה כגברת הראשונה במשך 61 שנים.

## ביוגרפיה
הדוויג אלאונורה נולדה ב-23 באוקטובר 1636 בטירת גוטורפ, לפרידריך השלישי, דוכס הולשטיין-גוטורפ ולמריה אליזבת מסקסוניה, בתם של יוהאן גאורג הראשון, הנסיך הבוחר מסקסוניה ומגדלנה זיבילה, דוכסית פרוסיה.

ב-24 באוקטובר 1654 התחתנה הדוויג אלאונורה עם קרל העשירי גוסטב, מלך שוודיה, על מנת לחזק את היחסים בין שוודיה להולשטיין-גוטורפ כנגד דנמרק. לזוג נולד רק בן אחד, קרל האחד עשר, מלך שוודיה, ובשנת 1660 מת לפתע בעלה קרל העשירי.

על פי צוואתו של קרל העשירי, הוטל התפקיד לנהל את האימפריה השוודית בתקופה בה היה בנו קטין על הדוויג אלאונורה, הן כעוצרת רשמית והן כיושבת ראש של חבר העוצרים. אחד מחברי גוף זה היה פר ברהה. בנוסף, השאיר קרל העשירי את הפיקוד על הצבא ומושב במועצת העוצרים לאחיו הצעיר, אדולף יוהאן. סעיפים אלה בצוואה, בנוסף לאחרים, גרמו לשאר חברי המועצה המלכותית לקרוא עליה תיגר. ב-14 בפברואר, יום לאחר מותו של קרל העשירי, שלחה הדוויג אלאונורה מסר למועצה בו היא הצהירה שהיא מודעת להתנגדותם לצוואה וכי היא דורשת מהם לכבד אותה. המועצה השיבה שראשית יש לדון על הצוואה בפרלמנט ובכינוס הבא של המועצה במועצה, שהתקיים ב-13 במאי בסטוקהולם, ניסתה המועצה למנוע מהמלכה האלמנה מלהשתתף בו. הפרלמנט העלה את השאלה אם יהיה זה טוב לבריאותה של המלכה להשתתף בדיוני המועצה. תשובתה של הדוויג אלאונורה הייתה שהמועצה רשאית להתכנס בלעדיה, אך עליה רק להקפיד ליידע אותה אם הם רואים את השתתפותה ראויה ונחוצה. אדישותה לכאורה של הדוויג אלאונורה לפוליטיקה, היוותה הקלה גדולה לחברי מועצת העוצרים.

בשנת 1661 הציעו להדוויג אלאונורה להינשא לצ'ארלס השני, מלך אנגליה, אולם היא סירבה כי רצתה לשמור אמונים לבעלה המת.

הדוויג אלאונורה נותרה העוצרת הרשמית עד שקרל הגיע לבגרות ב-18 בדצמבר 1672, אך היא לא נזהרה דייה לא לערב את עצמה יתר על המידה בתככים הפוליטיים. במהלך הופעתו הראשונה של קרל בפרלמנט, הוא פנה לממשלה דרכה. הוא היה לוחש את התשובות באוזניה, והיא הייתה שואלת אותן בקול רם.

בשנת 1697 מת בנה קרל האחד עשר, מלך שוודיה, ונכדה קרל השנים עשר, מלך שוודיה עלה במקומו לשלטון, והדוויג אלאונורה שוב מונתה לעוצרת בשמו עד לבגרותו. הדוויג אלאונורה אהבה מאוד את נכדתה הבכורה הדוויג סופיה משוודיה, ותמכה במינויה ליורשת העצר, ולאחר מותה בשנת 1708 תמכה הדוויג אלאונורה במינויו של נינה קרל פרידריך, דוכס הולשטיין-גוטורפ, בנה של הדוויג סופיה, ליורש העצר השוודי. בשנת 1713 תמכה הדוויג אלאונורה בנישואי נכדתה אולריקה אלאונורה משוודיה לפרידריך, נסיך הסן-קאסל, בתקווה שעל ידי כך תתרחק משוודיה, ולא תאיים על זכויותיו של קרל פרידריך.

ב-24 בנובמבר 1715 מתה הדוויג אלאונורה בסטוקהולם, והיא בת 79 שנים.

## אילן יוחסין

## קישורים חיצוניים

* 

קטגוריה:נסיכות גרמניות
קטגוריה:נשות מלכים שוודים
קטגוריה:ילידות 1636
קטגוריה:נפטרים ב-1715
שטיינמץ

**שטיינמץ** הוא שם משפחה ממקור גרמני, שפירושו סתת.

קטגוריה:שמות משפחה אשכנזיים
קטגוריה:שמות משפחה גרמניים
קטגוריה:שמות משפחה לפי עיסוק
מדינת סף גרעינית

**מדינת סף גרעינית** היא מדינה שיש לה את הטכנולוגיה והיכולת האופרטיבית לבנות נשק גרעיני, אך שטרם ביצעה זאת. יכולת לטנטית שכזו איננה אסורה על-פי האמנה למניעת הפצת נשק גרעיני ונקראת לעיתים "אופצית יפן", שכן ליפן תשתית גרעינית אזרחית נרחבת ונחשבת לבעלת יכולת פריצה מהירה לפצצה באם תחפוץ בכך.

בעקבות הסכם המעצמות על תוכנית הגרעין האיראנית יש הרואים באיראן כמדינת סף גרעינית, אם כי רוב החוקרים מסכימים שהיא רחוקה מלהיות מדינת סף.

חוקרי גרעין מציינים כי למדינות רבות במערב יש את יכולת טכנית לפתח נשק גרעיני בתוך מספר שנים, בהן גרמניה ואוסטרליה.

## הערות שוליים

קטגוריה:מונחים ומושגים במלחמה הקרה
קטגוריה:אסטרטגיה
קטגוריה:נשק גרעיני: מונחים
אלגוריתם QR

באנליזה נומרית, **אלגוריתם QR** הוא אלגוריתם למציאת ערכים עצמיים ווקטורים עצמיים של מטריצה. סיבוכיות האלגוריתם עבור מטריצה בגודל  n \times n  היא  \mathcal{O}(n^3) . קיים אנלוג לאלגוריתם עבור פירוק לערכים סינגולאריים.

האלגוריתם פותח באופן עצמאי בסוף שנות החמישים על ידי מדען המחשב הבריטי ג'ון פרנסיס ועל ידי המתמטיקאית הרוסיה ורה קובלנובסקיה.

## האלגוריתם
תהא מטריצה *A* שעבורה רוצים לחשב את הערכים העצמיים, ונגדיר *A*0:=*A*. בצעד ה-k (כאשר k מתחיל מ-0) מחשבים פירוק QR של *A**k*=*Q**k**R**k* כאשר *Q**k* היא מטריצה אורתוגונלית (כלומר *Q**T* = *Q*−1) ו-*R**k* היא מטריצה משולשת עליונה. אחר כך מגדירים *A**k*+1 = *R**k**Q**k*. נשיב לב כי:
: A_{k+1} = R_k Q_k = Q_k^{-1} Q_k R_k Q_k = Q_k^{-1} A_k Q_k = Q_k^{\mathsf{T}} A_k Q_k, 
לכן כל המטריצות *A**k* הן מטריצות דומות ויש להן ערכים עצמיים דומים. אלגוריתם QR יציב נומרית הודות להתבססות על התמרות אורתוגונליות דומות.

## היסטוריה
לאלגוריתם QR קדם אלגוריתם LR שהתבסס על פירוק LU ולא על פירוק QR. פירוק QR הוא יותר יציב ולכן אלגוריתם LR כמעט ואינו נמצא בשימוש כיום.

## לקריאה נוספת

* Trefethen, Lloyd N., and David Bau III. Numerical linear algebra. Vol. 50. Siam, 1997.


## הערות שוליים

קטגוריה:אלגברה ליניארית
קטגוריה:אלגוריתמים
קטגוריה:אנליזה נומרית
פרית'ווי

[ממוזער|טילי אגני ופרית'ווי בבלסור, [DRDO]]
**פְּרִיתְ'וִוי** (סנסקריט: **pṛthvī**, תרגום: *ארץ*) הוא טיל קרקע-קרקע בליסטי לטווחים קצרים (SRBM) המפותח על ידי ה-DRDO של הודו תחת "תוכנית הטילים המונחים" (IGMDP). הוא בשימוש "פיקוד הכוחות האסטרטגיים" (לפעמים הפיקוד האסטרטגי הגרעיני) ומיועד לשאת ראש נפץ גרעיני.

## גרסאות
פרויקט טילי הפרית'ווי כלל פיתוח שלושה וריאנטים לשימוש הצבא, חיל האוויר וחיל הים. הגדרות הפרויקט הגדירו מראשית הפרויקט את:
* **פרית'ווי I** (מכונה SS-150) מיוצר משנת 1988. גרסה לצבא,* *טווח של 150 ק"מ עם מטען של 1 טון
* **פרית'ווי II** (מכונה SS-250) מיוצר משנת 1996. גרסה לחיל האוויר, טווח 350 ק"מ ורש"ק 0.5 טון
* **פרית'ווי III** (מכונה SS-350) מיוצר משנת 2004. גרסה לחיל הים. טווח 350 ק"מ ורש"ק 1 טון.

## קישורים חיצוניים

## הערות שוליים

קטגוריה:טילים בליסטיים הודיים
קטגוריה:DRDO
קטגוריה:תוכנית הגרעין של הודו
פרס אנה פוליטקובסקיה

**פרס אנה פוליטקובסקיה** (בצרפתית: **Prix Anna Politkovskaya**) נוסד לזכרה של העיתונאית הרוסייה אנה פוליטקובסקיה, שנרצחה במוסקבה בגיל 48 ב-7 באוקטובר 2006 על מנת להשתיק אותה מהתנגדותה למלחמת צ'צ'ניה השנייה.

את הפרס מעניק מדי שנה על ידי ארגון Reach All Women in War והוא ניתן לנשים המגינות על זכויות אדם ברחבי העולם. הפרס מוענק ל"אישה מגנת-זכויות-אדם באזור סכסוך בעולם, שכמו אנה, מגנה על קורבנות הסכסוך, לעיתים קרובות תוך סיכון אישי רב".

ב-2016, לציון יום השנה העשירי להירצחה של פוליטקובסקיה, נוסף פרס מיוחד לרוסי שעבד, כמו אנה פוליטקובסקיה ונטליה אסטמירובה  (זוכות הפרס הראשונה, שנרצחה בצ'צ'ניה ב-2009), כדי ליצור שלום באזורי סכסוך ולעזור לאזרחים הלכודים בין כוחות מזוינים מנוגדים. הוחלט להעניק את הפרס המיוחד לוולנטינה צ'רוואטנקו, שמאז 1990 התערבה ברצף ההתנגשויות בברית המועצות לשעבר. לציון יום השנה ה-12 לרצח ניתן הפרס ב-2018 לבינלקשמי נפרם , פעילת זכויות אדם וסופרת מאזור הגבול בין הודו ומיאנמר, ולסבטלנה אלכסייביץ', סופרת ועיתונאית חוקרת מבלארוס שזכתה בפרס נובל לספרות ב-2015.

## זוכות הפרס
* 2007: נטליה אסטמירובה (1958-2009), רוסיה / צ'צ'ניה
* 2008: מלאלאי ג'ויה (ילידת 1978), אפגניסטן
* 2009: מיזם מיליון החתימות, איראן (פעילת המיזם, עורכת הדין לילא עליכרמי, קיבלה את הפרס בשם שאר הפעילות)
* 2010: חלימה בשיר, סודאן / דארפור
* 2011: רזאן זיתונה (ילידת 1977), סוריה
* 2012: מארי קולווין (1956–2012), ארצות הברית
* 2013: מלאלה יוספזאי (ילידת 1997), פקיסטן
* 2014: ויאן דח'יל (ילידת 1971), עיראק
* 2015: ח'ולוד וליד (ילידת 1984), סוריה
* 2016: חינת בדויה לימה (ילידת 1974), קולומביה; פרס לציון עשר שנים לפרס — ולנטינה צ'רוואטנקו (ילידת 1956), רוסיה
* 2017: גאולאי אסמאעיל (ילידת 1986), פקיסטן, וגאורי לנקש (1962–2017), הודו
* 2018: סווטלנה אלכסייביץ' (ילידת 1948), בלארוס, ובינלקשמי נפרם (ילידת 1974), הודו
* 2019: אלכס קרופורד (ילידת 1963), בריטניה
* 2020: רדיה אל-מותווכל, תימן
* 2021: פאוזיה כופי, אפגניסטן

## קישורים חיצוניים
* אתר ארגון Reach All Women in War המעניק את הפרס

## הערות שוליים

*
אנה פוליטקובסקיה
אנה פוליטקובסקיה
קטגוריה:פרסים המוענקים לנשים
יורם מיוחס

**יורם מיוחס** (נולד ב-1 בספטמבר 1967 בישראל) הוא ויולן ומלחין ישראלי.

## ביוגרפיה
יורם מיוחס למד נגינה בכינור ובויולה אצל אליהו גרדוש, רוברט ישראל, דניאל בנימיני וצבי ברנשטיין. כמו כן למד ניצוח אצל אהרון חרל"פ. בשנים אלה זכה בקביעות במלגות מטעם קרן התרבות אמריקה-ישראל.

ניגן כוויולן ראשי בתזמורת הפילהרמונית הישראלית הצעירה ובתזמורת האקדמיה למוזיקה בתל אביב, ובשנים 1988 - 2006 היה משנה לוויולן ראשון בתזמורת הסימפונית חיפה. בין השנים 2006 ו-2011 כיהן כמשנה לוויולן ראשי בתזמורת הקאמרית הישראלית. שימש כוויולן מחליף קבוע בתזמורת הפילהרמונית הישראלית, התזמורת הסימפונית ירושלים והתזמורת הקאמרית הקיבוצית.

מיוחס הוזמן להופיע כוויולן וכמלחין בפסטיבל האביב היוקרתי בבודפשט, הונגריה - בפסטיבל למוזיקה בת זמננו בפראג ועוד, וכן מרבה להופיע בפסטיבלים נוספים למוזיקה, כמו: פסטיבל קול המוסיקה בגליל העליון, חג המוזיקה הישראלית ואחרים. 

כמו כן ניהל תוכנית רדיו קבועה תחת הכותרת: "תיבת תהודה" ברשת א' של קול ישראל וכן הוא עורך ומגיש הרצאות בחוגי האזנה מודרכת למוזיקה ברחבי הארץ ומתמיד לעסוק בהוראת כלי ובהדרכת הרכבים קאמריים צעירים. 

מלבד הופעותיו ברסיטלים ובהרכבי מוזיקה קאמרית, יורם מרבה לבצע ולהקליט לגופים שונים, לרבות קול המוסיקה - עם שימת דגש לביצועי בכורה של יצירות ישראליות לויולה בפרט ובנות זמננו בכלל - מהן הנכתבות במיוחד בעבורו על ידי מלחינים שונים מהארץ ומחו"ל. 

בשנת 1995 זיכתה אותו אחת מהקלטותיו לייצג את התחום הסולני בתחרות: "פרס הביצוע המצטיין ליצירות ישראליות". יורם מרבה גם להתארח ולהתראיין בתוכניות שונות בקול המוסיקה הן על פעילותו המוזיקלית בפרט והן על מוזיקה בכלל. 

כמלחין, יצירותיו של יורם מיוחס כוללות: שתי סימפוניות, שתי פתיחות סימפוניות, מספר קונצ'רטי לכלי סולו שונים ולתזמורת, קונצ'רטו גרוסו לרביעיית כלי קשת ולתזמורת מיתרים, יצירות קאמריות רבות, מוזיקה למקהלה א-קפלה, וכן אופרה בת שתי מערכות, "עד נר ראשון של בוקר", העוסקת בנושא השואה והגבורה.יצירותיו של מיוחס יוצאות לאור על ידי מכון למוסיקה ישראלית, המרכז למוזיקה ישראלית ו"אור-תו".

יורם מיוחס הוא זוכה פרס ראש הממשלה לקומפוזיטורים 2017.

## קישורים חיצוניים

* 
* ראיון עם יורם מיוחס, יוטיוב

קטגוריה:ויולנים ישראלים
קטגוריה:מלחינים ישראלים במוזיקה הקלאסית
קטגוריה:זוכי פרס ראש הממשלה לקומפוזיטורים
קטגוריה:ישראלים שנולדו ב-1967
קטגוריה:בוגרי אוניברסיטת תל אביב: מוזיקה
קטגוריה:נגנים בתזמורת הפילהרמונית הישראלית הצעירה
מריה אוגוסטה, נסיכת טורן וטקסיס

**מריה אוגוסטה, נסיכת טורן וטקסיס** (בגרמנית: **Maria Augusta von Thurn und Taxis**; 11 באוגוסט 1706 - 1 בפברואר 1756), הייתה אשתו של קרל אלכסנדר, דוכס וירטמברג.

## ביוגרפיה
מריה אוגוסטה נולדה ב-11 באוגוסט 1706 בפרנקפורט, לאנזלם פרנץ, נסיך טורן וטקסיס השני ולמריה לודוביקה אנה פרנצסקה, נסיכת לובקוביץ', בתם של הנסיך פרדיננד אוגוסט לאופולד מלובקוביץ', דוכס זאגן ומריה אנה וילהלמינה, מרקיזת באדן-באדן. מריה אוגוסטה גדלה בארצות השפלה האוסטריות, ולאחר מכן שוב בפרנקפורט, שם היה מושב בית המשפחה.

ב-1 במאי 1727 התחתנה מריה אוגוסטה עם קרל אלכסנדר, דוכס וירטמברג, ממנו נולדו לה 6 ילדים. נישואי הזוג היו מוצלחים, על אף שנהגו לרגל זה אחר זה, ובשנת 1736 פרשה מריה אוגוסטה מניהול ענייני הממשל.

בשנת 1737 מת בעלה קרל אלכסנדר, דוכס וירטמברג, ובנה קרל השני אויגן, דוכס וירטמברג עלה במקומו לשלטון. מכיוון שהיה קטין, ניסתה מריה אוגוסטה להתמנות כעוצרת, אולם לבסוף הצליחה רק להיות מעורבת בחינוכו. בשנת 1739 התפרסם שמריה אוגוסטה ניהלה רומן עם קפטן בצבא, ובעקבות כך נפתחה חקירה והקצין ההוא גורש מהצבא. בעקבות החקירה לא הצליחה מריה אוגוסטה לשמור על הברית עם פרוסיה, ובעקבות כך נותרה דוכסות וירטמברג מבודדת עם פרוץ מלחמת הירושה האוסטרית. מאוחר יותר חזרה מריה אוגוסטה למעמדה ואף סידרה לבניה קריירה צבאית בצבא הפרוסי. בשנת 1749 נחלש מעמדה של מריה אוגוסטה, בעקבות התבגרותו של בנה קרל אויגן, וב-1 בפברואר 1756 מתה מריה אוגוסטה בגפינגן.

## משפחתה
ב-1 במאי 1727 התחתנה מריה אוגוסטה עם קרל אלכסנדר, דוכס וירטמברג, ממנו נולדו לה 6 ילדים:
* קרל השני אויגן, דוכס וירטמברג (1728–1793)
* אויגן לודוויג, דוכס וירטמברג (1729)
* לודוויג אויגן, דוכס וירטמברג (1731–1795)
* פרידריך השני אויגן, דוכס וירטמברג (1732–1797)
* אלכסנדר אויגן, דוכס וירטמברג (1733–1734)
* אוגוסטה, דוכסית וירטמברג (1734–1787), התחתנה עם קרל אנזלם, נסיך טורן וטקסיס הרביעי

## אילן יוחסין

## קישורים חיצוניים

* 

קטגוריה:נסיכות גרמניות
קטגוריה:ילידות 1706
קטגוריה:נפטרות ב-1756
Loyalty

"**Loyalty**" (בעברית: "**נאמנות**") הוא סינגל שהוקלט על ידי הראפר האמריקאי קנדריק לאמאר. הוא פורסם כשיר השישי ברשימת הרצועות מתוך אלבום האולפן הרביעי שלו Damn, ב-14 באפריל 2017 ולאחר מכן נשלח לרדיו ב-20 ביוני 2017 בתור הסינגל השלישי מתוך האלבום. יחד עם הראפר, משתתפת בשיר הזמרת הברבדית ריהאנה בתור אמנית הסולו. השיר נכתב על ידי לאמאר, נ. קוביי, מארק ספירס, ואחרים. השיר מכיל סימפול מתוך השיר "24K Magic" של ברונו מארס.

השיר היה מועמד בקטגוריות "שיתוף הפעולה הטוב ביותר בשיר ראפ" בטקס פרסי גראמי ה-60.

## ביקורות
מגזין *[[קומפלקס (מגזין)|קומפלקס]]* כינה את השיר "רצועה בולטת" מתוך השירים העיקריים שבאלבום. כתב המגזין דה פידר, ג'ייסון פרהאם תיאר את השיר "חרדה, מטורף, ועקשן להפליא בזכות עצמו" ו-"חלקים שווים של פופ, פאנק, וקטעי ראפ מהורהר". כתב המגזין נשר, פרנק גואן הסביר כי נהנה מההאזנה לשיר, במיוחד מהחלקים של ריהאנה, ואמר "אמנם רק שמונה ברים, ושורות הראפ של ריהאנה שוטפות כפי שהן קצרות, מהירות ומהוות דימוי לסיור בלתי רשמי של ההישגים שלה".

אתר ראפ אפ, תיאר את השיר את השיר: "רצועה בולטת שמותירה ל'קונג פו קני' ו'באד גירל רירי' להתייחס לנאמנות במגוון של זוויות".

## וידאו קליפ
הווידאו קליפ של השיר פורסם בערוץ ה-Vevo של לאמאר ביוטיוב ב-28 ביולי 2017. הוא הופק ובוים על ידי דייב מאיירס וכולל הופעה בהשתתפות זמרת האורח ריהאנה.

## מיקומי שיא
הסינגל נכנס למיקומים גבוהים במצעדים רבים, ולעשירייה הפותחת בפורטוגל, שם הפך לאחד מהשירים המצליחים ביותר של לאמאר.

## נתוני מכירות

## קישורים חיצוניים

## הערות שוליים

קטגוריה:שירי קנדריק לאמאר
קטגוריה:שירי ריהאנה
קטגוריה:דואטים
קטגוריה:שירים באנגלית
קטגוריה:וידאו קליפים שבוימו על ידי דייב מאיירס
קטגוריה:זוכי פרס גראמי לביצוע הראפ המלודי הטוב ביותר
קטגוריה:סינגלים בהוצאת אינטרסקופ רקורדס
הפיגוע במפגש השרון ג'מיל בהרצליה

**הפיגוע במפגש השרון ג'מיל בהרצליה** היה פיגוע התאבדות שנערך ב-11 ביוני 2002 במסעדה בהרצליה, ובו נרצחה נערה אחת ונפצעו 15 אנשים.

## הפיגוע
ב-11 ביוני 2002, בשעה 19:45 בערך, הגיע עומאר זאיידה, מחבל מתאבד פלסטיני, למסעדת מפגש השרון ג'מיל שברחוב סוקולוב בהרצליה המחבל ביקש כוס מים ואז הפעיל מטען צינור קטן שנשא על גופו, במסעדה ישבו כ-30 אנשים. הפיצוץ גרם למותה של נערה, הדר הרשקוביץ, ולפציעה של 15 אנשים. אחד מעובדי ההצלה טען כי למחבל היה מטען צינור נוסף, שלא התפוצץ. לפי הרשויות, המטען היה מלא במסמרים ובמסבים כדוריים.

## תגובות
בעקבות הפיגוע הגישה ישראל תלונה למועצת הביטחון של האו"ם בטענה שמתרחש מסע טרור פלסטיני נגד אזרחים ישראלים.

גדודי חללי אל-אקצא, הזרוע הצבאית של פת"ח קיבל אחריות על פיגוע הטרור. הדובר של הארגון דיווח כי המחבל הוא פלסטיני בן 30 בשם עומאר זאיידה שגר בכפר הפלסטיני מאדמא שבגדה המערבית.

הרשות הפלסטינית פרסמה הודעה רשמית בה גינתה את הפיגוע, בהודעה נאמר "הרשות הפלסטינית הנתונה עם העם הפלסטיני במצור אכזרי, מגנה התקפות נגד אזרחים בתוך ישראל. פיגועים כמו הערב פועלים לטובת ישראל, ונותנים לה הזדמנות להמשיך בפשעיה.". עם זאת, בכפר מאדמא הוצבה אנדרטה לזכר המחבל שביצע את הפיגוע הנושאת את תמונתו לצד תמונתו של יאסר ערפאת.

## קישורים חיצוניים
* 
* 
* 

## הערות שוליים

מפגש השרון ג'מיל בהרצליה
מפגש השרון ג'מיל בהרצליה
קטגוריה:הרצליה: אירועים
מפגש השרון ג'מיל בהרצליה
מפגש השרון ג'מיל בהרצליה
הרניוס אטרוסקוס

[שמאל|ממוזער|200px|מטבע של [איליה קפיטולינה (ירושלים הרומאית) עם ראשו של הרניוס אטרוסקוס, מצד אחד ומהצד השני זאבה מניקה את רמוס ורומולוס]]**קְוִוינְטוּס הֶרֶנִיוּס אֶטְרוּסְקוּס מֶסִיוּס דֶקִיוּס **(בלטינית: **Herennius Etruscus Messius Decius**; תאריך לידה משוער: 227–251) היה קיסר רומא במשותף עם אביו הקיסר דקיוס במהלך שנת 251. 

הרניוס אטרוסקוס נולד למצביא הצבאי הרומי גאיוס מסיוס קווינטוס דקיוס ואשתו האצילה הרומאית הרניה קופרסניה אטרוסקילה. הוא נולד כלל הידוע בשנת 227 או בסמוך לכך בעיר סִירְמִיוּם, בירת הפרובינציה הרומית פאנוניה. (סרמסקה מיטרוביצה, סרביה). הוא היה קרוב מאוד לאביו וליווה אותו במשימות והמסעות הצבאיים.

בשנת 251 מינה הקיסר דקיוס את הרניוס אטרוסקוס כאוגוסטוס ושניהם ישבו על כס המלוכה של האימפריה כקיסרים. מצב האימפריה הרומית היה בכי רע, ומפקדי צבא רומאיים מפרובינציות שונות מרדו כנגד השלטון המרכזי בתקווה לתפוס את כיסא הקיסרות או לקרוע נתחים מגוף האימפריה.

תקופת שלטונם הקצרה של דקיוס והרניוס אטרוסקוס נחשבת לשיא של משבר המאה ה-3 במהלכו התחלפו 25 קיסרים על כס השלטון, והקיסרות חוותה משברים צבאיים, מדיניים וכלכליים חמורים. בנוסף, בשנת 251 פרצה מגפת קיפריאנוס – ככל הנראה אבעבועות שחורות, שגרמה לתמותה גבוהה ופגעה בכוח האדם שעבד בחקלאות, אך בעיקר ביכולתה של הקיסרות לגייס חיילים לצבאה ולהגן על עצמה. השבטים הגרמניים שחשו את חולשת האימפריה החלו בסדרת פלישות נועזות אל מעבר לגבולות שחייבו את דקיוס לצאת לסדרת מערכות על מנת להדוף את הפולשים, בתקופה זו החלו הגותים את סדרת התקפותיהם על האימפריה הרומית, אחת ההתקפות המתועדות הראשונות הייתה בתקופת שלטונם של דקיוס והרניוס אטרוסקוס, כנגד תראקיה. הצבא הרומאי הצליח להפתיע את הפושטים בסמוך לעיר ניקופול (בולגריה). הגותים החלו בנסיגה אך משבשלו התנאים לטובתם הם סבו על עקבותיהם ותקפו את הצבא הרומאי שחנה באתר הסמוך לעיר הבולגרית המודרנית סטארה זאגורה, הרומאים הופתעו מעצם ההתקפה ומעצמתה ונפוצו לכל רוח ובראשם דקיוס, הייתה זו הפעם הראשונה שקיסר רומאי ברח מפני התקפה של "ברברים". הגותים ניצלו את הצלחתם וכבשו את פיליפופוליס.

דקיוס שצבאו לא הושמד, הצליח לאסוף את כוחותיו ולהגיע למגע עם הגותים שבשלב זה היו מותשים מהלחימה והציעו תנאי הפסקת אש שעיקרם נסיגה תמורת מעבר חופשי ובטוח, דקיוס סירב והצבאות נפגשו ב-25 ביוני 251 בקרב אבריטוס המכריע. הקרב נערך בפרובינציית מואסיה בסמוך לעיר הבולגרית המודרנית ראזגרד, על פי היסטוריונים ביזנטיים מאוחרים, בנו של דקיוס **הרניוס אטרוסקוס** נהרג מיד בתחילת הקרב ועל כך אמר הקיסר "אין מקום לקינה, מות חייל אחד איננו איבדה גדולה לאימפריה". הצבא הרומאי נלכד בביצות שבשדה הקרב והושמד לחלוטין, הקיסר דקיוס עצמו היה בין הנספים וביחד עם הרניוס אטרוסקוס נרשם בספרי ההיסטוריה כקיסרים הרומאים הראשונים שנהרג במלחמה כנגד אויב זר.

עם מותם בחר הצבא הרומי את טרבוניאנוס גאלוס כקיסר, בעוד יורש העצר של דקיוס, בנו הצעיר הוסטיליאנוס יושב ברומא. בצעד יוצא דופן הכריז טרבוניאנוס גאלוס על הוסטיליאן כשותף לו בתפקיד הקיסר כדי למנוע מלחמת אזרחים. באותה שנה מת הוסטיליאן ממגפה שפרצה ברומא, וגאלוס מינה את בנו וולוסיאנוס כקיסר-שותף.

## לקריאה נוספת
*
* אדוארד גיבון, **[[שקיעתה ונפילתה של הקיסרות הרומאית]]**, עברית: אריה ענבי, הוצאת "ספרי זהב", תל אביב, 1955.


* The Cambridge Ancient History Volume 12: The Crisis of Empire, AD 193-337, 2nd editionEdited by Alan Bowman, University of Cambridge 2005


## קישורים חיצוניים

קטגוריה:קיסרי רומא
קטגוריה:ילידי 220
קטגוריה:נפטרים ב-251
ספריית רוזנטליאנה

**ספריית רוזנטליאנה** (**Bibliotheca Rosenthaliana**) היא אוסף ספרי היהדות בספריית אוניברסיטת אמסטרדם. הספרייה נוסדה ב-1880 על בסיס אוספו האישי של אליעזר (לייזר) רוזנטל  (1868–1794), שנתרמה לאחר פטירתו לעיר אמסטרדם. הספרייה כוללת אוסף כתבי יד עבריים, פריטי אינקונבולה עבריים ויהודיים ("דפוסי ערש", ספרים שנדפסו סמוך להמצאת הדפוס), אפמרה, כתבי עת, ארכיונים, ספרי יעץ ועיון ועוד. הספרייה כוללת 120,000 פריטים, בהם 1,000 כתבי יד ו-80 ארכיונים והיא הגדולה מסוגה באירופה (למעט בריטניה).

## ספריית משפחת רוזנטל
רוזנטל נולד ב-1794 בנאשיילסק שבפולין למשפחת למדנים. בגיל צעיר עבר לגרמניה שם שימש כמורה בברלין, פוטסדאם והשתקע בהנובר, שם נשא לאישה את סופיה (ציפורה) בלומנטל. רוזנטל החל לאסוף ספרי יהדות וכתבים עבריים. עם מותו, בשנת 1868 הייתה ספרייתו ככל הנראה האוסף הפרטי היהודי הגדול בגרמניה, אשר כלל כ-5,200 ספרים, 32 כתבי-יד, 12 פריטי אינקונבולה עבריים ועוד. לקטלוג האוסף שערך בעצמו קרא רוזנטל "יודע ספר".

את הספרייה ירש בנו הבכור גאורג ((George (1828-1909), שהיה בנקאי באמסטרדם. הוא שכר את הביבליוגרף מאייר רסט (Meijer Roest) על מנת שיקטלג את האוסף. הקטלוג ראה אור בשנת 1875 בשם *Catalog der Hebraica und Judaica aus der L. Rosenthal'schen Bibliothek*

גאורג ואחיותיו נאני ומתילדה, ביקשו שהאוסף יישמר באופן נאות ושיהפוך לספרייה חיה לשימוש ציבורי. לפיכך פנו לאוטו פון ביסמרק, קנצלר גרמניה, על מנת שהאוסף יירכש על ידי הספרייה הקיסרית והמלכותית של ברלין, אך הושבו ריקם. ב-1880 העניקו בני משפחת רוזנטל את האוסף לעיריית אמסטרדם. אולם, כיוון שמ-1877 הייתה ספריית העיר לספריית האוניברסיטה, זכתה האוניברסיטה בתרומה.

## מלחמת העולם השנייה
ב-1940, לאחר כיבוש הולנד על ידי גרמניה הנאצית, נסגרה הספרייה. בקיץ 1941 נאטם חדר העיון בספרייה. רוב הספרים היו מאוחסנים אמנם במחסן, אך כמות נכבדת של ספרים, חלקם בעלי חשיבות, אכלסו את מדפי חדר העיון. צוות הספרייה הצליח להיכנס לחדר ולהבריח מספר ספרים בעלי חשיבות לצפון הולנד, לפני שהספרייה נשלחה ביוני 1944 ל"מכון לחקר השאלה היהודית" בפקודת אלפרד רוזנברג.

לאחר המלחמה הוחזרו רוב ארגזי הספרים חזרה לאמסטרדם והספרייה שוקמה, השיקום נעשה במידה רבה בזכות הספרן לייב פוקס, שכיהן כספרן הראשי של הספרייה מ-1949 ועד 1973 וערך יחד עם רעייתו, רנה פוקס-מנספלד את הקטלוג המקיף ביותר של כתבים יהודיים באמסטרדם ("קטלוג פוקס").

## פריטים חשובים
[250px|ממוזער|שמאל|[עשרת הדיברות, פרכת מאוירת מאת יקותיאל בן יצחק הסופר, 1768]]

* מחזור אסלינגן - מחזור אשכנזי לראש השנה ויום כיפור מאת קלונימוס בן יהודה (לא קלונימוס בן יהודה בן המאה ה-11), אסלינגן אם נקר, 1290
* אחד משני כתבי יד מלאים של ספר אור זרוע לר' יצחק בן משה מווינה שנכתב במאה ה-13 (השני מצוי בספרייה הבריטית
* ספר מצוות קטן לר' יצחק מקורביל, 1386, הועתק על ידי חנה בת מנחם ציון, מקרה נדיר ביותר של כתיבה עברית על ידי אישה באותה עת
* הגדה מאוירת מאת יוסף בן דוד מליפניק, אלטונה 1738, מבוססת על שתי מהדורות של הגדת אמסטרדם, מ-1695 ומ-1712

## אוספים וארכיונים
* אוסף ספרות ואפמרה לכל אורך ההיסטוריה של יהדות הולנד
* ספרי דפוס אמשטרדם
* ספריית תנועת ההשכלה היהודית
* אוסף אלפונסו קאסוטו - ספרות יהודית ספרדית ופורטוגלית
* ארכיון ארגון הפקידים והאמרכלים של אמסטרדם
* ארכיון יעקב ישראל דה האן

## קישורים חיצוניים

* 
* דף האוסף, פרויקט כתיב
*

## הערות שוליים

רוזנטליאנה
רוזנטליאנה
קטגוריה:אמסטרדם: מבנים
קטגוריה:אמסטרדם: תרבות
קטגוריה:יהדות הולנד
רוזנטליאנה
קטגוריה:אוניברסיטת אמסטרדם
פרידריך השלישי, דוכס הולשטיין-גוטורפ

**פרידריך השלישי, דוכס הולשטיין-גוטורפ** (בגרמנית: **Friedrich III. von Schleswig-Holstein-Gottorf**; 2 בדצמבר 1597 - 10 באוגוסט 1659), היה דוכס הולשטיין-גוטורפ בין השנים 1616–1659.

## ביוגרפיה
פרידריך נולד ב-2 בדצמבר 1597 בטירת גוטורפ, ליוהאן אדולף, דוכס הולשטיין-גוטורפ ולאוגוסטה, נסיכת דנמרק, בתם של פרדריק השני, מלך דנמרק וסופיה ממקלנבורג-גיסטרוב.

בשנת 1616 מת אביו יוהאן אדולף, דוכס הולשטיין-גוטורפ, ופרידריך ירש את נחלותיו ותאריו. פרידריך ניסה לשפר את הסחר הימי של הדוכסות, ולצורך כך כרת בריתות עם הערים פרידריכשטאדט וגליקשטאדט, ושיתף פעולה עם כריסטיאן הרביעי, מלך דנמרק לצורך כך. בשנת 1633 ניסה פרידריך למצוא דרך מסחרית בין גרמניה לפרס דרך רוסיה, ולשם כך שלח משלחת מהמבורג לרוסיה, אולם המשלחת לא הצליחה לחתום על הסכם עם מיכאיל הראשון, צאר רוסיה, ובשל כך שלח פרידריך משלחת נוספת בשנת 1636, ובשנת 1639 שלח משלחת גם לפרס.

במהלך מלחמת שלושים השנים ניסה פרידריך לשמור על נייטרליות, אולם הדבר לא עלה בידו, ועם הזמן נטה כלפי שוודיה, ואף חיתן את בתו הדוויג אלאונורה מהולשטיין-גוטורפ עם קרל העשירי גוסטב, מלך שוודיה.

פרידריך היה חובב תרבות ואמנות, ובשנת 1642 ייסד עם לודוויג הראשון, נסיך אנהלט-קתן את האגודה מניבת הפירות (Fruchtbringende Gesellschaft). בנוסף העסיק פרידריך את הצייר יירגן אבנס, אשר הועסק אף לאחר מכן על ידי בנו כריסטיאן אלברכט, דוכס הולשטיין-גוטורפ.

ב-10 באוגוסט 1659 מת פרידריך בטנינג, ובנו כריסטיאן אלברכט, דוכס הולשטיין-גוטורפ ירש את נחלותיו ותאריו.

## משפחתו
ב-21 בפברואר 1630 התחתן פרידריך עם מריה אליזבת מסקסוניה, בתם של יוהאן גאורג הראשון, הנסיך הבוחר מסקסוניה ומגדלנה זיבילה, דוכסית פרוסיה, ממנה נולדו לו 16 ילדים:
* סופיה אוגוסטה מהולשטיין-גוטורפ (1630–1680), התחתנה עם יוהאן השישי, נסיך אנהלט-צרבסט
* מגדלנה זיבילה מהולשטיין-גוטורפ (1631–1719), התחתנה עם גוסטב אדולף, דוכס מקלנבורג-גיסטרוב
* יוהאן אדולף מהולשטיין-גוטורפ (1632–1633)
* מריה אליזבת מהולשטיין-גוטורפ (1634–1665), התחתנה עם לודוויג השישי, רוזן הסן-דרמשטאדט
* פרידריך מהולשטיין-גוטורפ (1635–1654)
* הדוויג אלאונורה מהולשטיין-גוטורפ (1636–1715), התחתנה עם קרל העשירי גוסטב, מלך שוודיה
* אדולף אוגוסט מהולשטיין-גוטורפ (1637)
* יוהאן גאורג מהולשטיין-גוטורפ (1638–1655)
* אנה דורותיאה מהולשטיין-גוטורפ (1640–1713)
* כריסטיאן אלברכט, דוכס הולשטיין-גוטורפ (1641–1695)
* גוסטב אולריך מהולשטיין-גוטורפ (1642)
* כריסטינה סבינה מהולשטיין-גוטורפ (1643–1644)
* אוגוסט פרידריך מהולשטיין-גוטורפ (1646–1705)
* אדולף מהולשטיין-גוטורפ (1647)
* אליזבת סופיה מהולשטיין-גוטורפ (1647)
* אוגוסטה מריה מהולשטיין-גוטורפ (1649–1728), התחתנה עם פרידריך השביעי, מרקיז באדן-דורלאך

## אילן יוחסין

## קישורים חיצוניים

* 

קטגוריה:דוכסים גרמנים
קטגוריה:ילידי 1597
קטגוריה:נפטרים ב-1659
הסכם פויניקי

**הסכם פויניקי** היה הסכם שלום אשר נחתם בעיר פויניקי שביוון בשנת 205 לפנה"ס. ההסכם סיים את המלחמה המוקדונית הראשונה בין הרפובליקה הרומית למוקדון.

## היסטוריה
בשנת 214 לפנה"ס, לאחר שנחשפה האמנה המוקדונית-קרתגית, הכריזה הרפובליקה הרומית מלחמה על פיליפוס החמישי, מלך מוקדון. המלחמה נמשכה 9 שנים כשהיא מתנדנדת ללא הכרעה. הרומאים לא יכלו להילחם בכל כוחם, כיוון שהיו שקועים במלחמה הפונית השנייה נגד קרתגו. לפיכך הם שכנעו את הליגה האיטולית וערי מדינה יווניות נוספות להילחם כנגד המוקדונים. עם זאת בהדרגה הבינו האיטולים שהם אינם מרוויחים מהמלחמה דבר, ולפיכך בסוף שנת 204 לפנה"ס חתמו על הסכם שלום נפרד עם פיליפוס. במקביל, הצליח פיליפוס להוציא מהמלחמה גם את פרגמון על ידי כך ששיסה בה את ביתיניה.

בראשית שנת 205 לפנה"ס נחת באפידמנוס מצביא רומאי חדש, פובליוס סמפרוניוס טודיטאנוס, עם 35 אוניות מלחמה ו-11,000 לוחמים. כוח מכובד, אולם לא מספיק כדי להכריע את פיליפוס. סמפרוניוס שלח שליחים אל האיטולים בניסיון להחזיר אותם לברית עם רומא, אולם הם נאלצו לשוב כלעומת שבאו. בלית ברירה נע סמפרוניוס צפונה והטיל מצור על העיר דימאלי. פיליפוס מצדו, ניסה את כוחו כנגד אפולוניה, והשחית את שדותיה. סמפרוניוס נטש את המצור והחל נע אל אפולוניה במטרה לצאת לקרב מול פיליפוס. אולם בינתיים הצליחו מתווכים מערי מדינה יווניות בהנהגת אפירוס אשר הפסידו מהמלחמה, לשכנע את פיליפוס וסמפרוניוס לחתום על הסכם שלום.

ההסכם נחתם בעיר פויניקי שבאפירוס, וכונה לפיכך הסכם פויניקי. חתמו עליו הרפובליקה הרומית, פרגמון, ספרטה, מסניה, אליס, האילירים, איליון ואתונה. ייתכן עם זאת, ששתי האחרונות לא חתמו מעולם על ההסכם והוספו בידי כותבי היסטוריה רומאיים לצורכי תעמולה. מהצד השני, חתמו על ההסכם מוקדון, הליגה האכאית, ביתיניה, אפירוס, תסליה, בויאוטיה, אקרנאניה ואפירוס. במסגרת ההסכם, נאלץ פיליפוס להסתלק מבריתו עם קרתגו, ובתמורה להמשיך ולשלוט באיליריה ואף קיבל באופן זמני את אטינטניה (Atintania). הרומאים לעומת זאת סיפחו את דימאלי, ברגולום (Bargullum) ואאוגניום (Eugenium).

ההסכם שרד שלוש שנים בלבד בטרם הפרו אותו הרומאים בפותחם במלחמה המוקדונית השנייה בשנת 200 לפנה"ס.

## לקריאה נוספת
* דוד גולן, **תולדות העולם ההלניסטי**, הוצאת ספרים ע"ש י"ל מאגנס, תשמ"ג (מהדורה ראשונה) תשמ"ז (מהדורה שנייה).
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מוקדון
פויניקי
פויניקי
פויניקי
יוליוס מונק

**יוליוס מונק** (1901 – 8 באפריל 1976) היה רדיולוג, פרופסור לרדיולוגיה, בבית הספר לרפואה של הטכניון, הקים וניהל את מכון הרנטגן בבית החולים רמב"ם.

## קורות חיים
מונק נולד בבוסקובייצה, בחבל מוראביה בצ'כיה אשר היוותה חלק מאוסטרו-הונגריה. מונק למד רפואה בברנו והתמחה ברדיולוגיה. מונק סיים את ההתמחות בווינה.

בשנת 1940 עלה מונק לארץ ישראל, עם רעייתו גרטה, ביתו חנה ובנו ראובן. מונק התיישב בחיפה. התגייס לצבא הבריטי ושירת כרופא רנטגן. השתחרר בדרגת מייג'ור.

מונק הקים את מכון הרנטגן בבית החולים רמב"ם, והיה למנהלו הראשון עד ליציאתו לגמלאות בשנת 1972. בנוסף, קיבל מינוי של פרופסור לרדיולוגיה בבית הספר לרפואה של הטכניון.

מתלמידיו היה ד"ר אלפרד יונגמן.

בנו, , נהרג ב-8 במרץ 1957 בעת שירות בצה"ל בחצי האי סיני.

מונק נפטר בשנת 1976. הותיר אישה ובת.

בית הספר לטכנאי רנטגן בבית החולים רמב"ם קרוי על שמו.

## לקריאה נוספת
* "רופאיה של ארץ-ישראל 1948-1799", נסים לוי, יעל לוי, הוצאת איתי בחור, מרץ 2012, מהדורה שנייה, ערך : מונק, יוליוס עמוד 279
* "יוצאי צ'כוסלובקיה", עמוד 184

## הערות שוליים

קטגוריה:ישראלים ילידי האימפריה האוסטרו-הונגרית
קטגוריה:עולים במלחמת העולם השנייה
קטגוריה:סגל רמב"ם - הקריה הרפואית לבריאות האדם
קטגוריה:סגל הטכניון: רפואה
קטגוריה:ירושלים: רופאים
קטגוריה:רדיולוגים ביישוב
קטגוריה:רדיולוגים ישראלים
קטגוריה:רופאים צבאיים בריטים
קטגוריה:רופאים צבאיים יהודים
קטגוריה:אבות שכולים: חללי צה"ל
קטגוריה:אישים הקבורים בבית הקברות חוף הכרמל
קטגוריה:ישראלים שנולדו ב-1901
קטגוריה:ישראלים שנפטרו ב-1976
הרמוניה קבועה מראש

תאוריית **ההרמוניה הקבועה מראש** (באנגלית: Pre-established harmony) של גוטפריד לייבניץ היא תאוריה פילוסופית על סיבתיות שגורסת כי כל מרכיב יסודי (substance) מושפע ומשפיע רק על עצמו, ושכל מרכיבי היסוד (גופים חומריים ותודעות) של העולם נדמים כמקיימים אינטראקציה סיבתית אחד עם השני משום שהם תוכנתו מראש על ידי אלוהים כך שיתקיימו ב"הרמוניה" אחד עם השני. המונח של לייבניץ למרכיבי היסוד הללו הוא "מונאדות", אשר הוא תיאר אותן בעבודתו הבשלה ("מונאדולוגיה", פסקה 7) כ-"חסרות חלונות". לדוגמה:

התאוריה של לייבניץ ידועה ביותר כפתרון לבעיית הגוף והנפש הנוגעת לאופן שבו התודעה מקיימת אינטראקציה עם הגוף הפיזי. בנוסף, לייבניץ דחה את הרעיון של גופים פיזיקליים המשפיעים אחד על השני, והסביר את כל הסיבתיות הפיזית בדרך זו.

כדי להמחיש את רעיון ההרמוניה, לייבניץ מביא בכתביו את משל השעונים. במטפורה של לייבניץ, קריאת השעון יכולה לסמל כל מצב רגעי של ישות מסוימת, כך למשל ניתן לקשר שעון לנפש ("שעון נפשי") או שעון לגוף הפיזי ("שעון ביולוגי"). לייבניץ טוען כי ישנן שלוש דרכים שבאמצעותן ניתן להביא שני שעונים למצב של פעולה סינכרונית. הראשונה היא חיבור פיזי בין השעונים, באמצעות מנגנון שמתאם את קריאת השעונים ביניהם (למשל, באמצעות שידור אוטומטי של אות סנכרון). השנייה היא באמצעות התערבות שען שמכוון מחדש את השעונים כל אימת שנוצרת אי התאמה. השלישית היא באמצעות שען מוכשר המצליח ליצור שעונים עם התאמה מושלמת מלכתחילה. הדרך הראשונה משולה ליחסי סיבה ותוצאה, השנייה לרעיון של התערבות אלוהית מחזורית, והשלישית לרעיון ההרמוניה מראש של הדברים, כאשר אלוהים משול לשען המוכשר.

תחת העיקרון של הרמוניה קבועה מראש, התכנות מראש של כל תודעה יכול להיות מורכב ביותר, כיוון שרק היא עצמה גורמת למחשבות שלה או לתנועות של הגוף הפיזי המקושר אליה. כדי שלמראית עין יתקיימו אינטראקציות, ה"תוכנית" של כל מרכיב יסודי חייבת להכיל תיאור של היקום כולו, או תיאור של איך העצם צריך להתנהג כל הזמן, כולל במהלך כל האינטראקציות שהוא נצפה מקיים. תאוריית ההרמוניה הקבועה מראש מתארת במובן מסוים את העולם כאוסף של אוטומטים שנועדו להשתלב יחד בצורה החלקה ביותר האפשרית, כאשר רק לאל עצמו יש את נקודת המבט השלמה. במיוחד במדעי החיים בולטת העדות המדעית לקיומה של תוכנית הרמונית כזאת (אף כי מדובר בתאוריה פילוסופית בלבד); למשל, כאשר מופרש הורמון בגוף החי, איבר המטרה שלו "מותאם" לקלוט אותו, באנלוגיה לתכנות ההדדי של שתי מונאדות המקיימות אינטראקציה.

ניתן לשים לב שאם התודעה מתנהגת כמונאדה חסרת חלונות, אין כל צורך בקיומו של עצם אחר כדי ליצור את התפיסות החושיות של התודעה הזאת, מה שמוביל להשקפת עולם סוליפסטית בה העולם מורכב רק מתודעה. לייבניץ הצביע על כך ב"דיון על מטאפיזיקה" חלק 14. אף על פי כן, הוא טוען שמעקרון ההרמוניה שלו, לפיו האל ברא את העולם הטוב ביותר וההרמוני ביותר האפשרי, נובע כי התפיסות (מצבים פנימיים) של כל מונאדה מבטאים את העולם בכללותו, ושהעולם המבוטא על ידי כל מונאדה למעשה קיים ממש. אף על פי שלייבניץ קובע כי כל מונאדה היא חסרת חלונות, הוא גם טוען שהיא מתפקדת כ"מראה" של היקום כולו.

## ראו גם
* גוטפריד וילהלם לייבניץ

קטגוריה:פילוסופיה
אובמדון

**אובמדון** (שם מדעי: *Obamadon*) הוא סוג נכחד של לטאה צפון אמריקאית מקבוצת הפוליגליפנודונטיה מהקרטיקון המאוחר. מאובנים של לסתות שיניים תחתונות של האובמדון באורך של כ-1 ס"מ נמצאו בתצורת הל קריק במונטנה ובויאומינג ב-2012. האובמדון מתואר כלטאה באורך משוער של כ-30 ס"מ בעלת שיניים זעירות הכוללות ניבים מוארכים באמצע הפה, המופרדים מניביה האחרים בחריץ המותאם ללשונה. האובמדון ניזון ככל הנראה מתזונה מעורבת של חרקים ומזון צמחי.

המין סווג כאובמדון גרסיליס (Obamadon Gracilis) על שמו של נשיא ארצות הברית ברק אובמה, כשהחוקרים מתייחסים בהומור להגיינת הפה הטובה של הנשיא ושיניו הארוכות והישרות שהזכירו להם את שיניה הארוכות של הלטאה.

המחקר מצביע כי הלטאה נכחדה באירוע הכחדת קרטיקון-פלאוגן לפני כ-66 מיליון שנה בו נכחדו ככל הנראה הדינוזאורים וכן 83% ממיני הלטאות והנחשים בהם האובמדון. האובמדון סווג כשייך לקבוצה ענף של הפוליגליפנודונטיה על סמך צורת ה-V של הקשר בין שני החצאים של הלסת התחתונה, צורת החיבור בין העצמות הדנטליות והשיניים השקועות בלסת התחתונה. מבנה הלסת הוא דק וישר בניגוד למבנה המעוקל של רוב המינים של הפוליגליפנודונטיה.

## קישורים חיצוניים

* נטע רוזנטל, כל חיות הנשיא, מכון דוידסון
* אובמדון, Prehistoric Wildlife
* מאובן האובמדון, באתר Catalogue of Organisms
## הערות שוליים

קטגוריה:לטאות פרהיסטוריות
קטגוריה:בעלי חיים הקרויים על שם מפורסמים
קטגוריה:הנצחת ברק אובמה
קטגוריה:בעלי חיים שחיו בקרטיקון עליון באמריקה הצפונית
Drunk (שיר של אד שירן)

**Drunk** (בעברית: **שיכור**) הוא שיר שבוצע על ידי הזמר והיוצר האנגלי אד שירן. הוא פורסם ב-17 בפברואר 2012, בתור הסינגל הרביעי מתוך אלבום הבכורה של אד שירן, "+". השיר נכתב על ידי שירן וג'ייק גוסלינג, והופק על ידי השני. הסינגל נכנס אל מצעד הסינגלים הבריטי במקום ה-63, בעוד שבהמשך, הגיע למקום ה-9, מה שהופך אותו לסינגל הרביעי של שירן שהגיע לעשירייה הראשונה במצעד.

## הופעות חיות
שירן ביצע את השיר בשידור חי בגרהאם נורטון שואו ב-27 בינואר 2012. הוא אף ביצע את הסינגל ב-25 בפברואר 2012 בתוכנית המוזיקה "בואו נשיר ונרקוד".

## הווידאו קליפ
הקליפ לשיר פורסם ב-20 בינואר 2012 יחד עם נינה נסביט וכיום הגיע למעל 84 מיליון צפיות ביוטיוב. הקליפ נכתב ובוים על ידי סמעאן קש, והוא מתחיל עם שירן, שמגיע הביתה, מתיישב על הספה, ומדוכא. כאשר הוא פותח פחית של בירה, הוא מבחין בחתול שלו מדבר אליו. יחד, הם שותים את הבירה, עושים פעילויות שונות, ולאחר מכן הם הולכים לפאב. שירן והחתול שלו גורשו כאשר אדם צילם תמונה של שירן והחתול שלו החל לתקוף את אותו אדם. הם מביאים כמה נשים וחתולים הביתה כדי לחגוג ושירן מחל להזות מהשיכרון. הסרטון מסתיים כאשר שירן מתעורר, על אותה ספה עם החתול שלו לידו, ופחית בירה על השולחן. לאורך כל הווידאו, שירן ממשיך לקבל פלאשבקים של אישה מסוימת, והוא נראה מדוכא מיד אחריהם. דבר זה מרמז על כך שמדובר באקסית שלו, אשר נפרדה ממנו.

## מיקומי שיא
הסינגל זכה להצלחה בינונית ברחבי העולם כאשר הצליח להיכנס ל-4 עשיריות פותחות, ביניהן אירלנד, סקוטלנד וכו'.

## קישורים חיצוניים

## הערות שוליים

קטגוריה:שירי אד שירן
קטגוריה:שירים באנגלית
קטגוריה:שירים שנכתבו על ידי אד שירן
קטגוריה:שירים על אלכוהול
קטגוריה:סינגלים בהוצאת וורנר מיוזיק גרופ
מגלן הסוואנה

ממוזער|מגלן הסוואנה בדרום אפריקה
ממוזער| ''Bostrychia hagedash''
**מַגְלָן הסָוָואנָה** המכונה גם **מגלן הדדה** (שם מדעי: *Bostrychia hagedash*) הוא מין של מגלן ממשפחת הכפניים החי באפריקה.

## מאפיינים
אורכו של מגלן זה 76 ס"מ ומשקלו 1.25 ק"ג והוא בעל נוצות אפורות כהות, כנפיים חומות שבאמצען אזורים ירוקים. הראש והצוואר כהים עם פס לבן מעל הסנטר, המקור מעוקל ואדום וקצוותיו שחורים. העיניים גדולות ושחורות. צוואר המגלן כבד וקצר והגוף עגלגל עם רגליים קטנות חומות ואצבעות ורודות.

המגלן חי בביצות וערבות עשב וכן סוואנות ברחבי אפריקה עד לדרום אפריקה. המגלן חי גם באזורים עירוניים ובפארקים.

הוא מסנן עם מזונו יצורי מים קטנים כתולעים, וכן חרקים גדולים, עכבישים, צפרדעים, דגים ולטאות. הוא ניזון גם מחלזונות ומפירות גדולים כמו אבוקדו.

## תת-מינים
* *B. h. brevirostris*
* *B. h. hagedash*
* *B. h. nilotica*
## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי ג'ון לאת'אם
קטגוריה:כפניים
קטגוריה:בעלי חיים שתוארו ב-1790
קטגוריה:דרום אפריקה: עופות
קטגוריה:עופות הסוואנה האפריקנית
מתיל פרבן

**מתיל פרבן (Methyl Paraben)** הוא חומר משמר השייך לקבצת הפרבנים. המולקולה היא אסטר מתילי של 4 הידרוקסי חומצה בנזואית. הנוסחה הכימית C8H8O3. החומר הוא מוצק לבן בעל מסיסות נמוכה במים ומסיסות גבוהה בכהלים ובשמן. מתיל פרבן הוא פרומון בכמה מיני חרקים ומצוי באופן טבעי בצמחים דוגמת תודרנית לבנה.

מתיל פרבן משמש כחומר שימור אנטי פטרייתי במוצרי קוסמטיקה ומזון, כתוסף מזון מספר E של החומר E218.

## בטיחות
בטיחות השימוש במתיל פרבן בריכוזים המקובלים בתכשירים לשימוש חיצוני: ככלל החומר מוכר כבטוח כחומר שימוש במזון וקוסמטיקה, מתיל פרבן נספג במהירות במערכת העיכול ודרך העור בגוף המולקולה עוברת הידרוליזה ומתקבל 4 הידרוקסי חומצה בנזואית המופרש בשתן ואינו מצטבר בגוף. מתיל פרבן אינו מגרה עור רגיל אך עשוי לעורר תגובה אלרגית. נמצא כי החשיפה לקרינה על סגולה (UVB) של החומר על העור מוביל להאצת הזדקנות העור ולנזק ל DNA.

בקרקע החומר מתפרק על ידי מיקרואורגניזמים כך שמתיל פרבן אינו מהווה מזהם סביבתי.

## קישורים חיצוניים

* 

קטגוריה:תרכובות ארומטיות
קטגוריה:פנולים
קטגוריה:תוספי מזון
קטגוריה:קוסמטיקה
Made in the USA

"**Made in the USA**" (בעברית: **תוצרת ארצות הברית**) הוא שיר שהוקלט על ידי הזמרת האמריקאית דמי לובאטו. השיר פורסם ב-16 ביולי 2013 בתור הסינגל השני מתוך אלבום האולפן הרביעי שלה Demi. השיר נכתב על ידי לובאטו, ג'ייסון אביגאן, קורי צ'ורוס, בלייר פרקינס, ויונאס יברג, והופק על ידי האחרון. "Made in the USA" הוא שיר פופ ורוק קצבי שחוגג
יחסים רומנטיים אמריקאיים נצחיים. כמו כן, לובאטו פרסמה את השיר בתקופת חגיגות יום העצמאות. השיר הגיע לשיא של מקום 80 במצעד הבילבורד הוט 100, ונמכרו 275,000 עותקים שלו, על פי נילסן סאונד-סקאן.

## הווידאו קליפ
הקליפ פורסם ב-17 ביולי 2013 על Vevo והוא בוים על ידי דמי לובאטו וריאן פאלוטה. הווידאו צולם במשך 3 ימים, מ-1 במאי עד 3 במאי 2013.
### תקציר
הקליפ עוסק בסיפור אהבה של זוג אמריקאי צעיר (בגילומה של איימי טיגרדן ודסטין מיליגן). לילה אחד, הנערה (טיגרדן) הולכת עם החברים שלה לקרנבל, שם היא רואה את הנער (מיליגן) בפעם הראשונה, והוא מחל לצאת איתה לאורך הדרך. יום אחד, הנער עוזב את הבחורה מאחורי גבה, ומתגלה כי הוא חייל מוצב באמצע המלחמה. הוא הבטיח לחזור, ובינתיים, הנערה לבד בבית. שניהם ניסו לשמור על קשר על ידי כתיבת מכתבים אחד לשני, והנערה חיכתה בקוצר רוח להתכתבות שלו. השיא של הסיפור מתאר סצנה כאוטית בו הנער בשדה קרב, וצלילי יריות סובבים אותו. בו זמנית, הבחורה מחלה לנעול את עצמה בחדרה, בדאגה לחבר שלה, והמצב נראה כי זהו סופו. בסופו של דבר, הנער חוזר הביתה ומתאחד מחדש עם הנערה.

## הופעות חיות
ב-28 ביוני 2013, לובאטו ביצעה את השיר במהלך ההופעה שלה בסדרת הקונצרטים "בוקר טוב אמריקה", במראה חיצוני דומה לתלבושת אותה לבשה באחד מהקליפים מאחורי הקלעים. ב-11 באוגוסט 2013, ביצעה לובאטו בטקס פרסי בחירת הנוער 2013 עם ניק ג'ונאס בתור המתופף. השיר היה גם חלק מרשימת הרצועות במסגרת סיבוב ההופעות שלה, "The Neon Lights Tour".

## פרסים ומועמדויות

## מצעדים ודירוגים
הסינגל זכה להצלחה נאה ברחבי העולם, ונכנס למצעדים רבים.

## קישורים חיצוניים

## הערות שוליים

קטגוריה:שירי דמי לובאטו
קטגוריה:שירים באנגלית
קטגוריה:שירים שנכתבו על ידי ג'ייסון אביגן
קטגוריה:שירים שנכתבו על ידי דמי לובאטו
קטגוריה:שירים על ארצות הברית
קטגוריה:סינגלים בהוצאת הוליווד רקורדס
קטגוריה:שירים שנכתבו על ידי יונאס יברג
שלמה נאה

**שלמה נאה** (נולד בכ"א בתשרי תשט"ו, 18 באוקטובר 1954) הוא פרופסור מן המניין בחוגים לתלמוד ולמחשבת ישראל באוניברסיטה העברית בירושלים.

## ביוגרפיה
שלמה נאה למד באוניברסיטה העברית בירושלים בחוגים לתלמוד וללשון העברית. בשנת תש"ן הגיש את עבודת הדוקטור שלו, שעסקה בנושא "לשון התנאים בספרא על-פי כתב-יד וטיקאן 66".

מכהן כמרצה בחוגים לתלמוד ולמחשבת ישראל באוניברסיטה העברית בירושלים – בחלק מהשנים כראש החוג לתלמוד – וכן שימש ראש המכון למדעי היהדות באוניברסיטה. משמש עמית במכון שלום הרטמן בירושלים.

בשנת 2004 זכה בפרס מיכאל ברונו למדעי היהדות.

בשנת תשנ"ט נבחר לחבר-יועץ של האקדמיה ללשון העברית, ובשנת תשס"ה נבחר לחבר מלא. בשנים תשס"ה-תשע"ב שימש יו"ר ועדת המינוח המרכזית.

### משפחתו המורחבת
שלמה נאה נולד למשפחת רבנים וחוקרי תלמוד. אֶחָיו הם חוקר הלשון והתלמוד אלחנן נאה, והרב אלעזר נאה, רב היישוב קשת שברמת הגולן.

סבו הרב יצחק נאה היה אח של הרב אברהם חיים נאה (הגרא"ח נאה), שבנו ברוך הוציא מהדורה מדעית תורנית על חלק ממסכת פסחים. משפחה זו שכלה את אחד האחים שנרצח באזור שער הגיא בגיל 8, באלול תרצ"ט, כשחזרו מטבריה, מחתונתו של ברוך..

## ממאמריו
*
*"אין אם למסורת, או: האם דרשו התנאים את כתיב התורה שלא כקריאתו המקובלת?", **[[תרביץ]]** סא (תשנ"ב), עמ' 401–448.
* "מבנהו וחלוקתו של מדרש תורת כוהנים: (א) מגילות (לקודיקולוגיה התלמודית הקדומה)", **תרביץ** סו (תשנ"ז), עמ' 483–515; "(ב) פרשות, פרקים, הלכות", **תרביץ** סט (תש"ס), עמ' 59–104.
* "סדרי קריאת התורה בארץ ישראל: עיון מחודש", **תרביץ** סז (תשנ"ח), עמ' 167–187.
* "אומנות הזיכרון, מבנים של זיכרון ותבניות של טקסט בספרות חז"ל", **מחקרי תלמוד** ג (תשס"ה), עמ' 543–589.
* "על המחזור השבע-שנתי של הקריאה בתורה בארץ ישראל", **תרביץ** עד (תשס"ה), עמ' 43–75.
* "שתי הערות למילון התלמודי: על צל"ל ועל נו"ל", **[[לשוננו לעם]]** נו (תשס"ז), עמ' 43–52.
* "על כתב התורה בדברי חז"ל, (א) המסורת על החלפת הכתב בימי עזרא, לשוננו עא; (ב) תעתיקים וקוצים", לשוננו עב.

## קישורים חיצוניים
* 
* 

## הערות שוליים

קטגוריה:סגל האוניברסיטה העברית בירושלים: תלמוד
קטגוריה:חוקרי תלמוד
קטגוריה:חברי האקדמיה ללשון העברית
קטגוריה:בעלי תואר דוקטור מהאוניברסיטה העברית בירושלים
קטגוריה:זוכי פרס ברונו
קטגוריה:עורכי תרביץ
שלמה נאה
קטגוריה:ישראלים שנולדו ב-1954
קפטן מורגן

**קפטן מורגן** (באנגלית: **Captain Morgan Rum**) הוא רום המיוצר על ידי חברת דיאג'יו. המשקה נקרא על שמו של הימאי הולשי מהקאריביים, סר הנרי מורגן.

מאז שנת 2011, נושא המשקה את הסלוגן "לחיים, לאהבה ולשלל".

## סוגים

סוגי הרום:

**קפטן מורגן ספייסד (Original Spiced Rum)** - הגרסה הראשונית של המשקה; רום קאריבי מתובל בעל 35% אלכוהול.

**קפטן מורגן ספייסד גולד (Original Spiced Gold)** - רום מתובל בטעם וניל וסוכר חום. 

**קפטן מורגן בלאק ספייסד (Spiced Black)** - רום מחוזק שהתיישן יחד עם עוד כמה סוגים של רום במשך 7-3 שנים בחביות עץ אלון.

**קפטן מורגן וייט (White Rum)** - רום לבן המיוצר מרום שעבר זיקוק חמש פעמים, והתיישן בחביות עץ אלון לבן במשך למעלה משנה, ולאחר מכן עבר סינון להסרת הצבע.

**קפטן מורגן דארק (Dark Rum)** - רום כהה שמקבל את צבעו מיישון ממושך והוספה של תערובות של מולאסה וממתיקים שונים.

**קפטן מורגן טיקי (Tiki)** - גרסה טרופית בטעם אננס ומנגו.

**קפטן מורגן ללא אלכוהול** **(Spiced Gold 0.0% Alcohol)** - גרסה המכילה 0% אלכוהול.

## קישורים חיצוניים

* 

* Diageo האתר של חברת דיאגו

קטגוריה:רום
קטגוריה:משקאות אלכוהוליים
קטגוריה:מותגי דיאג'יו
בלו מן גרופ

ממוזער|לוגו
"**בלו מן גרופ**" (באנגלית: **Blue Man Group**) הוא מיצג תיאטרון מוזיקלי שנוסד בשנת 1987. ידוע בהופעותיו ברחבי העולם וצפו בו מעל 35 מיליון צופים (עדכני ל-2017). מופע התיאטרון משלב סגנונות מוזיקליים שונים פופולרים וקלאסיים תוך שימוש באפקטי תאורה,
אולטרא סגול, קטעי וידאו וטכנולוגיה.
ממוזער

מופע התיאטרון מוצג בתיאטראות בלאס-וגאס, אורלנדו, בוסטון, ניו יורק, ברלין ושיקגו. בנוסף, בשנת 2016 ההרכב יצא למסע הופעות ברחבי העולם, במסגרתו גם התארחו בתוכניות טלוויזיה והשתתפו בפרסומות.

## היסטוריה
ממוזער
ההרכב במקור נוסד בשנת 1987 על ידי שלושה חברים מהקולג': כריס ווינק, מאט גולדמן ופיל סטנטון. שלוש הדמויות שיצרו מתאפיינות בצבע כחול (בלו מן), קרחות, ללא אוזניים לבושות בחליפות שחורות, הן אינן מדברות ומתקשרות בעזרת מוזיקה ומימיקה.

מסיבה לרגל סוף שנות ה-80 של המאה ה-20 שסוקרה על ידי MTV, הביאה לחשיפה מוגברת של ההרכב. ממופעי רחוב ואירוח בפאבים, הגיעו בשנת 1991 למופע מלא, "צינורות", באולם האוף ברודוויי "Astor Place Theatre" ונחשב לאחד ממופעי האוף ברודוויי הנצפים ביותר.

ביולי 2017 נרכש ההרכב על ידי קרקס השמש.

## פרסים
* 1991- פרס אובי
*1992 - פרס בקטגוריית דרמה לחוויית תיאטרון ייחודי
*1992 - פרס לוסיל לורטל
*2000 - פרס אדי בקטגוריית עיצוב
*2010 - פרס אובי בקטגוריית חדשנות 1
*2011 -  פרס אליאנס אוף ברודוויי בקטגוריית המופע הארוך הטוב ביותר.
*2012 - פרס אמי בקטגוריית מופע אומנותי.
*2014- בחירת קוראי מגזין "Drum!" בקטגוריית אנסמל כלי הקשה הטוב ביותר.
*2015- בחירת קוראי מגזין "Drum!" בקטגוריית אנסמל כלי הקשה הטוב ביותר.

## ראו גם
*ווקה פיפל

## קישורים חיצוניים

* 

* 
* 

## הערות שוליים

קטגוריה:זוכי פרס אובי
קטגוריה:תיאטרון אמריקאי
קטגוריה:אמני וירג'ין רקורדס
קטגוריה:סירק דו סוליי
קטגוריה:מוזיקאים במסכות
נדא אמין

**נֵדַא אַמִין** (בפרסית: **ندا امین**; נולדה ב-10 בדצמבר 1984) היא עיתונאית איראנית, מבקרת המשטר האיראני ופעילה למען זכויות נשים ובעלי חיים באיראן. בעקבות כתיבתהּ לאתר החדשות הישראלי "הטיימס של ישראל" ("*The Times of Israel*"), בגרסתו בשפה הפרסית, וכן בעקבות ביקורתהּ על יחסו האנטישמי והרדיקלי של המשטר האיראני לציונות, נגזר עליה עונש מוות באיראן. עקב כך, נמלטה לטורקיה טרם ביצוע גזר הדין, וביקשה לקבל בה מקלט מדיני. לאחר שנענתה בסירוב מצד גורמי החוק הטורקיים, שאף החליטו כי יש לגרשהּ חזרה לאיראן, נמלטה משם לישראל, במטרה לבקש בה, בשנית, מקלט מדיני. הבקשה התקבלה. את המהלך ליווה דייוויד הורוביץ, עורך "*The Times of Israel*", שגם קיבל את אמין מיד עם נחיתתה בנמל התעופה בן-גוריון. כיום, מתגוררת אמין בירושלים. בידיה אשרה זמנית, בדומה לאשרת תייר, אותה היא נדרשת לחדש מדי שלושה חודשים.
היא משמשת ככתבת מטעם האתר: "מאחורי החדשות בישראל" ("*Behind the News in Israel*"), כמו גם כשדרנית וכקריינית ברדיו בשפה הפרסית של יוצאי איראן בישראל, "רדיו רן".

## פעילותה נגד המשטר האיראני
נדא אמין היא עיתונאית ופעילת זכויות אדם בנושאים רבים כמו- זכויות לבעלי חיים, פמיניזם, ציונות ועוד דברים רבים שהמשטר האיראני מתנגד להם. היא אף הוציאה ספרים ומאמרים רבים בנושאים אלו. בגלל פעילותה נגד המשטר היא נעצרה פעמים רבות, מספרת שנאנסה ושוחררה רק אחרי שאביה הסכים לשלם שוחד. היא נעצרה בין השאר בגלל כתיבת ספרים שנוגדים את רוח המשטר ולבישת לבוש לא צנוע.

## הבריחה
בעקבות סכנה לחייה היא ברחה לטורקיה שם שהתה שלוש שנים. במהלך שהותה בטורקיה היא החריפה את פעילותה למען זכויות אדם ובעד הציונות ואף כתבה טורים בפרסית לאתר ישראלי. לאחר שלוש שנים החליטו הטורקים לגרשה חזרה לאיראן. בעקבות זאת היא החליטה לבקש מקלט מדיני בישראל. בעקבות מכתב מאחיה גינוסר יושב ראש "אגודת העיתונאים בירושלים" לשר הפנים דרעי אושרה בקשתה. האיראנים ניסו למנוע את הגעתה לארץ ואיימו עליה, אך היא הגיעה בכל זאת.

ב-2022 הורתה שרת הפנים איילת שקד לגרש את אמין מישראל, בתוך שנה, עקב מגע עם סוכן איראני. הוגש ערעור לבית המשפט, וממתינים להחלטתו.

## קישורים חיצוניים
### בקשת אישור כניסה לישראל
* הפנייה הדחופה לשר הפנים אריה דרעי- מטעם אגודת העיתונאים, ותשובתו החיובית בעניין מתן מקלט מדיני עבורה.
* שר הפנים, אריה דרעי, אישר לעיתונאית האיראנית נדא אמין להיכנס לישראל- אתר רשות האוכלוסין וההגירה.

### בדרכה לישראל
* 

### לאחר נחיתתה בישראל והשהות בה
* 
* בת אל בנימין, העיתונאית הנרדפת: "מרגישה בטוחה בישראל", ערוץ 20, 10 באוגוסט 2017.
* 
* 

#### ראיונות עם נדא אמין, בעת שהותה בישראל
* 
* רויטל עמירן, מוסלמית מאיראן, נכדה לניצולת שואה מפולין, מבקשת מקלט בישראל- כתבה אודות נדא אמין וראיון עמה, אתר "המקום", 28 בפברואר 2018.
*  The Iranian people love Israel, ערוץ 7, 9 בינואר 2018 .
* 

### כתבות בפרסית אשר נכתבו על ידי נדא אמין, באתר עיתון "הטיימס של ישראל" בפרסית
* נֵדַא אַמִין, סיפור השואה של יזיד, באתר עיתון "הטיימס של ישראל", 9 במאי 2016 
* נֵדַא אַמִין, המנהיג שתמיד מודאג, באתר עיתון "הטיימס של ישראל", 20 במרץ 2016 
* אין עדות לפעילות בלתי חוקית של נֵדַא אַמִין, הסיפור נגמר, באתר עיתון "הטיימס של ישראל", 7 בינואר 2018 

## הערות שוליים

קטגוריה:עיתונאיות איראניות
קטגוריה:חופש הביטוי
קטגוריה:פגיעה בזכויות האדם
קטגוריה:ילידות 1984
יום הבירה הבין-לאומי

**יום הבירה הבין-לאומי** הוא חגיגה שמתרחשת ביום שישי הראשון של חודש אוגוסט. החגיגה נוסדה ב-2007, סנטה קרוז (Santa Cruz), קליפורניה. יום הבירה הבינלאומי הפך מאירוע מקומי קטן במערב ארצות הברית לחגיגה עולמית המתפרשת על 207 ערים, 50 מדינות ו-6 יבשות.

## מטרות
* להתאסף עם חברים וליהנות מהטעם של הבירה.
* לחגוג ולשמוח יחד עם האנשים שעוסקים בבישול והגשה של בירה.
* להשתמש בבירה כדי לאחד את העולם, על ידי חגיגה משותפת של כל הבירות של כל העמים ביום אחד.

## חגיגה
ביום הבירה הבינלאומי מעודדים את המשתתפים לתת אחד לשני את "מתנת הבירה" על ידי הזמנת הזולת למשקה, לבטא את הכרת התודה שלהם כלפי אנשים שמכינים בירה, ברמנים, ואנשי מקצוע אחרים בתחום. ברוח החג הבינלאומית, מעודדים את המשתתפים לצאת מאזור הנוחות שלהם ולנסות בירות מתרבויות אחרות.

## פופולריות
יום הבירה הבינלאומי התחיל כחגיגה בבר המקומי של המייסדים, אך מאז התרחב לאירוע עולמי. החגיגות מתוכננות ברחבי ארצות הברית כמו גם ארגנטינה, ארמניה, אוסטרליה, אוסטריה, בלגיה, ברזיל, בולגריה, קנדה, קולומביה, קוסטה ריקה, אל סלוודור, אנגליה, צרפת, יוון, הונדורס, הונג קונג, הונגריה, הודו, אירלנד, ישראל, איטליה, יפן, לטביה, לבנון, ליטא, לוקסמבורג, מקדוניה, מלזיה, מקסיקו, ניו זילנד, ניקרגואה, נורווגיה, פרו, פולין, פורטוגל, פוארטו ריקו, רומניה, סקוטלנד, סרביה, סינגפור, סלובקיה, סלובניה, דרום אפריקה, ספרד, סרי לנקה, שוודיה, תאילנד, הפיליפינים, טורקיה, אוגנדה, איחוד האמירויות הערביות, אורוגוואי, ונואטו, ונצואלה.

צורות פופולריות של יום הבירה הבינלאומי כוללות: שתיית בירות חדשות או נדירות, Happy hour שנמשך לאורך כל היום, טיסות בירה, לילות טריוויה, משחקי שתייה כמו בירה-פונג, חלוקת ציוד בירה כמתנה ועוד.

## שינוי תאריך
מ-2007 עד 2012, יום הבירה הבינלאומי נערך ב-5 באוגוסט. אחרי יום הבירה הבינלאומי של שנת 2012, המייסדים התחשבו בדעת הקהל של המשתתפים ובחרו להעביר את החג ליום שישי הראשון באוגוסט.

## קישורים חיצוניים

* 

## הערות שוליים

קטגוריה:בירה
קטגוריה:אירועים בחודש אוגוסט
קטגוריה:קליפורניה: תרבות
קטגוריה:מועדים בין-לאומיים
I See Fire

**I See Fire** (בעברית: **אני רואה אש**) הוא שיר שבוצע והופק על ידי הזמר והיוצר האנגלי אד שירן. השיר הוקלט עבור הפסקול של הסרט "ההוביט: מפלתו של סמאוג", שיצא לאקרנים ב-2013. במאי הסרט, פיטר ג'קסון, ביקש משירן לכתוב שיר עבור הסרט, לאחר שבתו של ג'קסון, קייטי, המליצה עליו. שירן צפה בסרט, כתב את השיר, והקליט את מרבית הרצועה באותו היום.

השיר יצא בתור הורדה דיגיטלית ב-5 בנובמבר 2013; גם הקליפ פורסם באותו יום. השיר נכנס למצעד הסינגלים הבריטי והגיע למקום 13, וכן למקום הראשון בניו זילנד בשבוע השישי, מה שהופך את השיר לסינגל הראשון של שירן שכבש את המצעד בניו זילנד. השיר אף היה מועמד לפרס סטלייט עבור קטגוריית השיר המקורי הטוב ביותר.

## מיקומי שיא
הסינגל זכה להצלחה רבה במצעדים והצליח להיכנס למצעדים רבים.

## קישורים חיצוניים

## הערות שוליים

קטגוריה:שירי אד שירן
קטגוריה:ההוביט (סדרת סרטים)
קטגוריה:שירים שנכתבו על ידי אד שירן
קטגוריה:שירים באנגלית
קטגוריה:שירים על שרפות
קטגוריה:בלדות פולק
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון בשוודיה
יום החתול הבין-לאומי

ממוזער|חתולה מנמנמת
**יום החתול הבין-לאומי** חל ב-8 באוגוסט בכל שנה. הוא נקבע בשנת 2002 על ידי  (International Fund for Animal Welfare) וארגוני זכויות בעלי חיים נוספים, במטרה להעלות את המודעות לרווחתם של כ-600 מיליון חתולי בית - כולל חיות מחמד, חתולים חסרי בית וחתולי פרא - ושל 100,000 חתולי בר (המספרים נכונים לשנת 2019).

היום מצוין בכלי התקשורת וזוכה להתייחסות רבה ברשתות החברתיות, זאת לצד קריאה לציבור הרחב להצטרף ביום זה למיזמי התנדבות או תרומה, ולסייע למרכזי הצלה לחתולים, בין אם על ידי התנדבות אקטיבית, ובין אם על ידי תרומה של שמיכות, אוכל או כסף.

יום החתול הלאומי מצוין ברוב חלקי אירופה ב-17 בפברואר וברוסיה ב-1 במרץ.

## הערות שוליים

קטגוריה:אירועים בחודש אוגוסט
קטגוריה:חתולים בתרבות
קטגוריה:ימי מודעות